
LUKIJALLE


Sosiaali- ja terveydenhuollon uudistus on hyvinvointivaltiomme historiassa ennen näkemätön. Seuratessamme muutoksen etenemistä pohdimme usein, millaiseen kaaokseen me tämän kirjan mahdamme julkaista.


Kriisiksi nimetty sote-uudistus on näkynyt lähes päivittäin medioissa. Siitä on tullut poliitikkojen ja median pelinappula, ja muutosta on kritisoitu myös ministeritasolla. Sotessa toimivat päättäjät ovat päätyneet rikkomaan lakia halutessaan taata kansalaisille riittävän hoidon edellyttämät rahavarat. Hyvinvointialueilla ovat käynnissä radikaalit säästöohjelmat yt-neuvotteluineen.


Kaiken tämän keskellä yli 200 000 sote-alan ammattilaista yrittää pitää huolta, että sinä ja minä pysymme hengissä ja saamme tarvitsemamme hoidon silloin, kun se nykylääketieteen menetelmillä on mahdollista.









Ikkuna sote-maailman muutokseen


Kirjan tärkeimmät henkilöt ovat seitsemän sote-alan ammattilaista, jotka työssään pyörittävät tätä valtaisaa muutosrumbaa. He kertovat kirjan sivuilla muutoksen toimeenpanon haasteista, tulevaisuuden skenaarioista sekä siitä, miten sote-palveluita tulisi kehittää. Sote-ammattilaisten kokemuksista piirtyy kuva ihmislähtöisen johtamisen ja yhteistyön tärkeydestä.


Haastateltavat kertovat, miten sote-muutoksen nykyinen johtamistapa vaikuttaa kentällä toimivaan henkilöstöön ja miten se vaikuttaa keskijohdossa toimivien ihmisten haluun tehdä työnsä hyvin. Tarinoiden avulla lukija saa kuvan siitä, millaisilla taidoilla ja valtuutuksilla keski- ja lähijohdon ihmiset toteuttavat sote-muutosta. Autoritäärinen johtaminen ja tavoitteiden epäselvyys aiheuttavat siiloutumisen lisäksi turhaa työtä, joka näkyy sekä ylimääräisinä kustannuksina että jatkuvana kiireenä.


Kirjan haastattelut tehtiin kevätkesällä 2024. Haastatellut ovat eri puolilla Suomea työskenteleviä lääkäreitä, kokemusasiantuntijoita, projektipäälliköitä, ylihoitajia, päälliköitä ja osastonhoitajia. He tulevat perusterveydenhuollosta, kehittämisorganisaatiosta, ikäihmisten palveluista ja erikoissairaanhoidosta. Joukossa on tuoreempia esihenkilöitä sekä heitä, joilla on vahvaa johtamiskokemusta kuntayhtymän ajalta. Kirjan julkaisuhetkellä osa haastateltavista on irtisanottu tai irtisanoutunut.


Olemme jättäneet haastateltavat nimettömiksi, jotta he saattoivat jakaa kokemuksistaan avoimesti ja vailla huoltaseurauksista. Tosiasiat on hyväksytetty haastateltavilla, mutta lainauksia on muokattu ja järjestelty lukemisen helpottamiseksi. Tapahtumapaikkoja ja muita tunnistettavuuteen viittaavia tietoja on myös muutettu, jotta haastateltavien anonymiteetti säilyy. Mahdolliset, joskin tahattomat, virheet ovat meidän aikaansaannoksiamme.


Työkalu toimintakulttuurin muutokseen


Vaikka kirjan sisältö kietoutuu sote-murroksen ympärille, kirjassa kuvatut tarinat ja organisaatioiden haasteet ovat samankaltaisia muuallakin kuin haastateltujen tai kirjoittajien työelämässä. Olemme nähneet samoja ilmiöitä koko työuramme ajan. Siihen, miten muutokset loppujen lopuksi toteutuvat, vaikuttavat ihmisten uskomukset, asenteet ja organisaatioiden toimintakulttuuri.


Fuusioissa lyödään yhteen hyvin erilaisia toimintatapoja ja kulttuurikolarit ovat ilmeisiä. Keskijohdon edustajien vaativa tehtävä on ratkoa ristiriitoja ja luovia eteenpäin, vaikka omat arvot ja usko tulevaisuuteen ovat samanaikaisesti koetuksella. Jos olet itse tai organisaatiosi on matkalla muutokseen, kirja antaa sinulle ideoita siitä, millä keinoilla voit vaikuttaa muutoksen onnistumiseen.


Kirja on sinulle, jos uskot, että johtaminen toimii, kun päätöksiä ei tehdä vain organisaation ylimmillä lehtereillä, vaan kehittämishaluiset ihmiset otetaan mukaan yhteistyöhön. Kirja tarjoaa sinulle ja organisaatiollesi keinoja kehittää toimintaa ryhmätahdon voimalla. Ryhmätahtojohtaminen on yhteistyön johtamisen ja kehittämisen menetelmä. Ryhmätahdolla luodaan toimintakulttuuri, jossa kaikki ovat sitoutuneita työn sujuvoittamiseen yhdessä asetettujen tavoitteiden avulla. Ryhmätahtojohtaminen luo pohjan onnistuneelle kehittämiselle korostaen tiimien yhteistä tahtoa avoimen vuoropuhelun ja osallisuuden avulla.


Ryhmätahto -termi on Ritvan väitöstyön ydin ja suomennos Alexander Haslamin Social Identity Model of Organisational Leadership (SIMOL) -teorialle. Suomenkielisen termin tälle yhteistyön johtamisen menetelmälle keksi alun perin psykologi Tuija Matikka.


Kuvaamme ryhmätahdon toteutumista haastattelujen yhteydessä eri näkökulmista ja taustoitamme haastatteluja kuvauksilla siitä, mitkä tekijät ihmisten toiminnassa vaikuttavat muutoksen etenemiseen ja miten. Yksi muutoksen haasteista on vaikuttavassa asemassa olevien henkilöiden mielipiteiden ja näkemysten väliset erot, joiden keskellä päättäjien täytyy sukkuloida. Olemme tuoneet kirjaan sote-muutoksen asiantuntijanäkökulmia eri lähteistä, jotta voit muodostaa käsillä olevasta mullistuksesta mahdollisimman monipuolisen kuvan.


Kirja on eräänlainen tsunamivaroitus. Sote-uudistus voi epäonnistuessaan johtaa vakaviin ongelmiin, jotka heikentävät sekä palveluiden laatua että henkilöstön työhyvinvointia. Keskeistä on tunnistaa ja korjata nykyisiä ongelmia osallistavan johtamisen avulla. Yhteistyön johtamisen tarve näkyy myös haastateltavien toiveissa siitä, millainen soten tulevaisuus on.


Onnistunut sote-integraatio edellyttää autoritäärisyyden purkamista, teknologian hyödyntämistä sekä saumatonta yhteistyötä eri toimijoiden välillä. Tämä vaatii poliittisilta päättäjiltä ja sote-alan johtajilta uudistumishalua, sinnikkyyttä ja rohkeutta tehdä hierarkiasiilot ylittävää yhteistyötä. Näistä tarpeista puhuvat myös kirjaan haastatellut ammattilaiset.


Ihmisten hyvinvoinnilla pöydän molemmilla puolilla on huomattava vaikutus muutoksen onnistumiseen. Haluamme herättää keskustelua vaihtoehdoista ja valinnoista, joita hyvän tulevaisuuden mahdollistamiseksi tarvitaan.


Toivotamme sinulle lukemisen iloa ja innostavia oivalluksia. Toivomme, että kirjaa lukiessasi sinussa herää halu positiiviseen anarkiaan!


Hyvinkäällä ja Turussa 25.4.2025


Ritva ja Nina


Kirjoittajista


Ritva Ranta


Ritva on filosofian tohtori, sosiaalipsykologi ja insinööri, joka on erikoistunut työyhteisöjen kehittämiseen ja yhteistyön edistämiseen. Hänellä on laaja kokemus sote-alan ja yksityisen sektorin organisaatioiden kehittämisestä ja valmentamisesta tutkijan, konsultin ja valmentajan rooleissa. Hänen väitöskirjansa ”Ryhmätahto- ja dialoginen johtaminen organisaatioiden kehittämisessä: Onnistuneen kehittämistyön elementit sote-organisaatiossa ja elintarvikeyrityksessä” käsittelee kehittämistyön onnistumisen edellytyksiä organisaatioissa.


Ritva on kirjoittanut useita teoksia, kuten ”Kehittyvä työyhteisö: kehittäminen, tiimityö ja ryhmän johtaminen muutoksessa”, jossa hän käsittelee organisaatioiden kehittämiseen vaikuttavia tekijöitä. Satu Koiviston kanssa hän on julkaissut kirjan ”Näin motivoin yhteistyöhön: ryhmän johtamisen käsikirja”, joka tarjoaa käytännönläheisiä työkaluja ryhmän johtamiseen.


Ritva on toteuttanut verkkovalmennuksia, erityisesti sosiaali- ja terveysalan tiimityön kehittämisessä. Hänen valmennuksensa keskittyvät ryhmätahtojohtamiseen eli ryhmätoiminnan hyödyntämiseen organisaatiomuutoksessa, eettisen johtamisen vahvistamiseen ja lähijohtajien tukemiseen heidän työssään.


Nina Law


Nina on kokenut ihmislähtöisen muutosjohtamisen, organisaatioviestinnän ja projektinhallinnan ammattilainen. Hän on työskennellyt sekä Euroopassa että Aasiassa erilaisissa muutoshankkeissa, joissa on tehostettu, supistettu, optimoitu, kehitetty tai uudistettu liiketoimintaa, muutettu organisaatiorakenteita, työnteon tapoja ja otettu digiloikkia. Nina on toiminut konsulttina ja ratkaisukeskeisenä valmentajana Suomessa, Etiopiassa ja Filippiineillä auttaen yhteisöjä ja yksilöitä mm. liiketoiminnan ja johtamisen kehittämisessä.


Nina työskentelee VTT:llä muutos- ja projektijohtamisen tehtävissä, mutta kirjan kirjoittamisen aikana hän on ollut päätoiminen liiketoiminnan kehittämisen YAMK-opiskelija. Opinnäytetyötään varten Nina tutkii yhteistyötaitojen merkitystä strategisissa muutoshankkeissa. Nina toimii myös Suomen Yrityskummeissa vapaaehtoisena mentorina pienyrittäjille.









IHMISET MUUTOSMYRSKYSSÄ


Sote-fuusioon liittyvät, eri hyvinvointialueilla tapahtuvat muutokset ovat kokonaisuutena sekä rahallisesti, henkilömäärältään että yksittäisinä kehitysprojekteina sellaisia, ettei mitään vastaavaa ole Suomessa ennen tehty.


Yksinomaan inhimillisestä näkökulmasta tarkasteltuna murros koskee yli 220 000 sote-alan hyvinvointialueiden työntekijää. Näin suuren ihmismäärän toimintatapojen murros vaatii kauaskatseisuutta ja kärsivällisyyttä.


Sosiaalisen median kanavalta eräästä sote-keskustelusta poimittu kommentti nostaa hyvin esiin kirjoittajienkin huolen siitä, miten vähälle huomiolle fuusion suuruusluokka on keskusteluissa jätetty.


”Itse sisältä kaksi vuotta kokonaisuutta seuranneena on ollut hämmentävää huomata, miten vähälle ymmärrykselle fuusioiden laajuus on jäänyt. Tehdyt asiat ovat maailman(kin) mittakaavassa uskomattomia.”


Kristiina Hämäläinen, Aluehallituksen puheenjohtaja, Päijät-Häme (2021–2024)


Valtavan fuusion johtaminen on täynnä haasteita, ja myös johtajat kokevat turhautumista kehityksen hitauteen. Esteitä kehittämisen tieltä löytyy organisaatiokulttuurissa sekä yhteistyöosaamisen ja fuusion johtamistaitojen puutteissa. Muutos koetaan yhtäällä kaoottisena ja toisaalla mahdollisuuksina kehittää.


Sote-johtajat mainitsevat haastatteluissaan useita kertoja johdon tuen puutteen. Osa heistä, joiden pitäisi tukea muutosta, arvostelevat sitä. Kansalaisille se näkyy eri medioissa jopa Suomen etulinjassa olevien ihmisten suulla sanottuna. Jokainen muutosjohtamisen ammattilainen tietää, mitä tapahtuu, kun hierarkiassa ylempänä olevat ihmiset eivät tue muutoksen toteutusta omalla esimerkillään.









TÄSTÄ TULEE AIKAMOINEN TSUNAMI


Sote-uudistus on mullistus, jota osa haastateltavista kuvaa kaaoksena. Yhdessä yksikössä voi olla samanaikaisesti käynnissä useita muutoksia, joita ei koordinoida. Muutosten toimeenpanoon vaadittua ajankäytön tarvetta ei ole huomioitu.


Kymmenistä alaisista koostuvien osastojen johtajat ovat puristuksissa perustehtäviensä, muutosjohtamisen ja alaisten odotusten välissä, jolloin keskeneräisyyden sietokyvyn täytyy olla erittäin korkealla tasolla. Ihmisten johtamiseen ei yksinkertaisesti jää riittävästi aikaa.


“Organisaatiomuutos tapahtuu taustalla, ja samalla meidän oma muutoksemme on päällimmäisenä. Tällä hetkellä käynnissä ovat kehityskeskustelut. En edes yrittänyt saada niitä valmiiksi, koska alaisia on noin 40. Keskusteluja pitäisi käydä ainakin pari viikossa, jotta ne saataisiin järkevästi pidettyä kaikille vuoden välein. Tämä on todella monitahoista. On tärkeää pitää työntekijät rauhallisina ja viedä asioita eteenpäin.”


Henkilöstö ei ole ymmärtänyt kuinka suuren mittakaavan muutokseen on oltu menossa. Toinen toistaan seuraavien jatkuvien muutosten autoritäärinen toimeenpano koetaan yksisuuntaisina toimeksiantoina, jotka kuormittavat ihmisiä. Johtamisen ei koeta näkyvän riittävästi henkilöstölle. Johtoryhmän jäsenenä toiminut haastateltava kokee fuusion muutosjohtamisen olemattomaksi.


“Edeltävänä vuonna levottomuus alkoi nousta. Pikkuhiljaa ymmärsin, että tästä tulee aikamoinen tsunami. Isolla osalla henkilöstöstä ei ollut mitään käsitystä tulevasta. Muutoksen massiivisuus selkeni vähitellen. Se alkoi realisoitua, kun hyvinvointialueet astuivat voimaan. Johtaminen tapahtui kulisseissa, eikä porukkaa johdatettu muutokseen. Se loi paljon epävarmuutta. Vuodenvaihteessa kuului puhetta: ”Ihan hyvä jos ne palkat saadaan maksettua niin kuin kuuluu, mutta kyllä tässä mennään muuten pitkälle vanhoilla tavoilla eteenpäin. ” Mitä pidemmälle muutosta on menty, sitä kaaosmaisemmalta uusien systeemien sisäänajo näyttää.”


“Arvostan henkilökuntaa suuresti siinä, miten hyvin monet pystyvät toimimaan. Tämä on ollut kaikista kaoottisin - etenkin johtamattomin - organisaatiomuutos, jossa olen ikinä ollut. Tuntuu, että jossain taustalla jotkut johtavat jotenkin, mutta ulospäin se ei näy, eikä henkilöstölle oikein mitenkään. Ilmoitetaan vain, että näin ja näin toimitaan, ja uusi muutos tulee voimaan sinä ja sinä päivänä. Tehtyjen muutosten malliesimerkki menee näin: ensin tuodaan esitys politikoille, jota valtuusto kannattaa. Sen jälkeen henkilöstölle kerrotaan, että nyt alkaa tämmöinen muutos ja vähän päästä tulee seuraava muutos ja niin edelleen. Mikä olisi kuluttavampaa?”


Ylimmän johdon valmistautumattomuus ja riittämätön muutosviestintä on koettu ongelmana muutosta toimeenpanevan keskijohdon keskuudessa. Tiedon ja tuen puute turhauttavat. Muutoksen tarve ymmärretään, mutta kovan muutosvauhdin koetaan jäytävän työrauhaa.


“Työrauha on mennyt kaikilta. On jatkuvasti hässäkkää ja muutoksia. Ei päästä keskittymään siihen, mitä ollaan tekemässä. Asioita ei saada valmiiksi ja etenemään kunnolla. Juuri, kun ollaan saamassa jotain valmiiksi, tulee kymmenen uutta asiaa, ja vanhat jäävät roikkumaan. Tuntuu, että viimeiset asiat tehdään puolihuolimattomasti, vaikka ne pitäisi tehdä erittäin hyvin.”


“Oikeastaan tämä on ollut yhtä kaaospyörämyrskyä. Toivoisi, että päättäjät, myös kansallisella tasolla, pysähtyisivät hetkeksi miettimään, mitä me olemme tekemässä. Mihin tämä vaikuttaa ja kuinka pitkälle? Milloin kokonaisvaikutukset oikeasti tulevat näkyviin? Kun tehdään tällaisia hurjia päätöksiä, niiden vaikutukset eivät välttämättä näy vielä ensi tai seuraavana vuonna, vaan ehkä vasta viiden vuoden päästä. Silloin voi olla katastrofi käsillä, kun päätöksiä ei enää voi perua.”


Kokonaiskuva ja murrosten pitkän aikavälin vaikutukset eivät ole selviä. Johdon valmistautumattomuus muutoksen vaativuuteen ja fuusion johtamisen taitojen puute on tullut haastateltaville yllätyksenä.


“Omasta lähtökohdastani odotin soten tuloa kovasti. Hyvinvointialueet tulivat, mutta täytyy sanoa, että muutoksen mukanaan tuomat haasteet ovat yllättäneet. Osalla hyvinvointialueista tietyt asiat olivat jo pitkälle valmisteltuja. Me lähdimme minun näkökulmastani katsottuna hyvinkin takamatkalta tälle juoksulle. Tämä oli koko viime vuodessa leimaa antavin asia, joka vääjäämättömästi on heijastunut tähänkin vuoteen. Myös tulevat organisaation sisäiset muutokset ovat seurausta siitä, että me lähdimme hajanaisesta tilanteesta huonosti muutokseen valmisteltuina. Loppujen lopuksi ehkä eniten on yllättänyt se, miten valmistautumattomia oltiin.”


Kun ihmiset kokevat olevansa kaaoksessa eivätkä voi vaikuttaa työhönsä, he kokevat tilanteen epäoikeudenmukaiseksi. Työpahoinvointi lisääntyy ja motivaatio laskee merkittävästi. Ihmisten reagointi työelämän suuriin muutoksiin etenee usein suruprosessin tavoin, jolloin kuljetaan laajan tunneskaalan läpi vaiheittain. Negatiivisten tunteiden ollessa voitolla ihmisen toiminta ei ole aina rationaalista.


“Tämä muutos on ollut mielenkiintoinen, mutta ei haasteeton. Odotin muutokselta paljon hyvää ja halusin ajatella, että ylempi johto on valmistellut asiaa todellisuudessa enemmän kuin mitä me toteuttajat tiedettiin. Olin pettynyt. Olen opiskellut muutosjohtamista, ja kyllä tässä kaikki muutoksen ongelmakohdat ja sudenkuopat pystyy tunnistamaan teoriatiedon pohjaltakin. Tiedon vieminen käytäntöön on ollut haasteellista, vaikka minulla on aiempaa kokemusta muutostilanteista.”


“Muutosta ei voi pysäyttää. Se tulee ja menee omalla tahdillaan, ja meidän on pysyttävä mukana. Muutos on aina eteenpäin viemistä. Joskus mennään taaksepäin, mutta ehkä seuraavalla kerralla hypätään vielä enemmän eteenpäin. Minusta on tärkeää, että muutosta on, mutta tällä hetkellä meno on liian lennokasta.”


Fuusio on vaikuttanut haastateltavien työtehtäviin sekä organisaatiomuutosten että toimenkuvamuutosten kautta. Uusissa rooleissa toimivilla on pettymyksiä omien odotusten ja uuden työn käytännön toteutumisen suhteen.


“Uuden tehtävän myötä piti oppia uusi rooli. Oman statuksen muuttuminen oli iso murros. En osallistunut enää samoihin foorumeihin, joissa olin aikaisemmin tottunut pyörimään. Se oli tietysti itselle henkilökohtainen muutos. Heillä, jotka jatkoivat samoissa rooleissa, muutokset olivat pienempiä ja muutos helpompaa. Odotukset uutta roolia kohtaan olivat toisenlaiset.”


Johdon tuen puute turhauttaa erityisesti silloin, kun ympäröivässä organisaatiossa rakenteet, henkilöt ja toimintatavat muuttuvat samanaikaisesti yksilön uuden tehtävän kanssa, mutta muutokset eivät tue kokonaisuutta. Tuen puute näkyy siten, että omien odotusten ja tehtävän kuvauksen mukaista työtä ei ole mandaattia tehdä.


”Tuntui, että meiltä puuttuu ylimmän johdon tuki. Se on semmoista näennäistä, mutta se ei näy konkretiassa. Turhautuminen johtuu siitä, että joutuu itse tekemään paljon työtä oman työtehtävänsä näkyväksi ja merkitykselliseksi tekemisen eteen. Odotukset ja puheet tehtävää haettaessa eivät kohtaa nykykäytäntöä vieläkään.”


“Roolimuutos on ollut iso, ja toisaalta myös helpottava. Jos saisin tehdä tätä työtä aidosti koko mandaatilla, niin tämähän olisi ihan huippupesti. Ylimmän johdon tuki on vain juhlapuheita. Se tekisi omasta tehtävästä helpomman, jos johdon tuki näkyisi tekoina ja valuisi alaspäin.”


Sosiaali- ja terveydenhuollon fuusioiden johtaminen on monimutkainen prosessi, joka vaatii huolellista suunnittelua ja toteutusta. Hyvinvointialueiden muodostaminen on tuonut mukanaan haasteita katkeamattomien palveluketjujen luomisessa. Fuusioissa yhdistettävien organisaatioiden erilaiset toimintatavat kuormittavat johtajia, jotka joutuvat navigoimaan erilaisten työkulttuurien ja käytäntöjen välillä.


Empatiakyvyn puutteen koetaan vaikuttavan ihmisten johtamiseen ja ikädiversiteettiä ei näy vielä riittävästi johtotasolla. Johtamisen eriarvoisuutta tulisi tarkastella kriittisesti ja monimuotoisuuden tulisi näkyä enemmän myös johtoportaassa. Jo Platon sanoi 2300 vuotta sitten, että organisaatioissa tarvitaan sekä nuoria että vanhoja johtajia.


”Nuorempaa porukkaa ei ole riittävästi vallassa. Kyllä nuoremmassakin lääkäriporukassa on tietysti ahneutta ja itsekkyyttä. Johtamisen malli on vielä kova. Seuraava sukupolvi ei ole automaattisesti parempi tai fiksumpi, mutta nuorten tunnekasvatus ja muu tällainen on lisääntynyt ja muuttanut asenteita.”


“Katsotaan lääkäreiden työmarkkinatilannetta Suomessa. Erikoisasiantuntija, joka on alansa huippu, tietää tasan tarkkaan arvonsa ja hintansa maailmalla. Hän voi sanella asiat. Väitän, että kun ihminen päätyy tuollaiseen asemaan, se jollakin tavalla muuttaa ihmiskäsitystä, vaikka olisi empatian maailmanmestari. Ja hehän eivät välttämättä ole empatiamestareita.”


Nuoremmille lääkäreille johtaminen voi olla uuvuttavaa, jos johtamistaitoja ei ole opiskeltu eikä vielä opittu. Moninaisten muutosten kuorma tuntuu hallitsemattomalta, kun samalla kokee oman johtamisosaamisen riittämättömäksi.


“Töitä on paljon, etenkin koronasulkujen ja -rajoitusten ja sitten vielä hoitajien työtaistelun seurauksena. Hoitojonot kasvavat voimakkaasti ja niitä edelleen puretaan. Niiden suhteen on jääty jälkeen aikataulusta. Minusta työn tekeminen on ihan mukavaa ja sitä jaksaa, ei minua stressaa suunnattomasti pitkät jonot. Me vaan priorisoimme akuutit ja hankalat tapaukset ja muuten jono elää omaa elämäänsä. Nämä työt ei koskaan tekemällä lopu, mutta hoidamme niin paljon ja hyvin kuin pystymme.”


“Muutoksen massiivisuus selkeni vähitellen.”


“Oikeastaan tämä on ollut yhtä kaaospyörämyrskyä.”


“Jos saisin tehdä tätä työtä aidosti koko mandaatilla, niin tämähän olisi ihan huippupesti.”


“Nämä työt ei koskaan tekemällä lopu, mutta hoidamme niin paljon ja hyvin kuin pystymme.”











Näkökulma: Sote-uudistuksen ajankohta on huonosti valittu


Asiantuntijat toteavat, että sote-uudistuksen ajoitus on ollut erittäin huono. Ajoittaminen olisi pitänyt miettiä tarkemmin ja siirtää myöhemmäksi. Korona oli laittanut terveydenhuollon äärirajoilleen ja sairaanhoitajien lakko sekä siitä johtuneet palkkaratkaisut olivat pidentäneet jonoja. Ukrainan sota ja inflaatio vaikuttivat kustannuksiin. Kehittämisessä menee aikaa, koska uudistus on massiivinen ja kehittäminen vasta alkumetreillä. Valtiovarainministeriön talouslähtöisessä ohjuksessa sote-poliittisten ja talouspoliittisten tavoitteiden välille on muodostunut ristiriitaa.


Ylen A-Talkissa Kuinka sote korjataan? THL:n tutkimusprofessori Heikki Hiilamo, johtava tutkija Liina-Kaisa Tynkkynen, Etelä-Karjalan hyvinvointialueen johtaja Sally Leskinen ja STM:n osastopäällikkö Kari Hakari keskustelivat hyvinvointialueen tilanteesta.

